**T á j é k o z t a t ó**

**a bírósági ülnökök 2023. évi választásáról**

Magyarország Alaptörvénye Bíróság fejezetének 27. cikk (2) bekezdése értelmében törvény által meghatározott ügyekben és módon nem hivatásos bírák is részt vesznek az ítélkezésben.

A bírák jogállásáról és javadalmazásáról szóló 2011. évi CLXII. törvény (a továbbiakban: Bjt.) rendelkezik az ülnökjelölés és választás szabályairól, melynek 216. § (1) bekezdése alapján a bírósági ülnökök megbízatása 4 évre szól.

A bírósági ülnökök legutóbbi megválasztására 2019. évben került sor, melyre tekintettel az idei évben esedékes a soros ***ülnökválasztás.***

Az Országos Bírósági Hivatal (OBH) elnöke a 24.SZ/2023. (II. 15.) OBHE határozatában megállapította a megválasztandó ülnökök számát, míg a Köztársasági Elnök 39/2023. (III. 6.) KE számú határozatával a ***választást 2023. március 07. és 2023. április 30. közötti időtartamra tűzte ki.***

Az OBH elnökének fentihatározata alapján a ***Jászberényi Járásbíróság vonatkozásában 4 fő pedagógus ülnök***, a Szolnoki Törvényszék tekintetében pedig 8 fő ülnök és 10 fő pedagógus ülnök megválasztása került előírásra.

A bíróságok számára rendkívül fontos, hogy – az Alaptörvényben rögzített társasbíráskodás elvének megfelelően – az ítélkezés menetében megfelelő számú ülnököt tudjanak foglalkoztatni.

**Az ülnökök jelölésének szabályai, menete:**

1. Az ülnöki jelölések benyújtása:
* A járásbíróságok bírósági ülnökeinek jelölését és elfogadó nyilatkozatát a járás székhelye szerinti települési önkormányzat polgármesteréhez (jelen esetben: a Jászberényi Járásbíróság pedagógus ülnökeinek jelölését Jászberény Város Polgármesteréhez),
* a törvényszékek ülnökeinek jelölését és elfogadó nyilatkozatát a vármegyei közgyűlés elnökéhez (jelen esetben: a Szolnoki Törvényszék ülnökeinek és pedagógus ülnökeinek jelölését a JNSZ Vármegyei Közgyűlés elnökéhez).

Egy jelölt csak egy bírósághoz választható meg ülnöknek!

1. Ki jelölhet:
* Az ülnököket a bíróság illetékességi területén lakóhellyel rendelkező ***nagykorú magyar állampolgárok,***

a bíróság illetékességi területén működő ***helyi önkormányzatok*** és

az ***egyesületek*** - kivéve a pártokat - jelölik.

* A fiatalkorúak büntető ügyében eljáró bíróság pedagógus ülnökeit a bíróság illetékességi területén működő ***alapfokú és középfokú nevelési-oktatási intézmények tantestületei jelölik.***
* A fiatalkorúak büntető ügyében eljáró bíróság nem pedagógus ülnökeit az egyesületek, kivéve a pártokat, a foglalkozásuk szerinti ***érdek-képviseleti szervek***, valamint őket a Be. 680.§ (5) bekezdés c) pontja szerinti munkakörben foglalkoztató, vagy korábban foglalkoztató szervezetek jelölik.
* A munkaügyi bíróságként eljáró bíróság ülnökeit elsősorban a ***munkavállalók*** és ***munkaadók érdek-képviseleti szervei*** jelölik.
1. Kit lehet bírósági ülnöknek jelölni:

Általános feltételek:

- 30. évét betöltött magyar állampolgárt, aki

- nem áll a cselekvőképességet érintő gondnokság vagy támogatott döntéshozatal

hatálya alatt, továbbá

- büntetlen előéletű és

- nem áll közügyektől eltiltás hatálya alatt sem.

Az ülnök nem lehet tagja pártnak, politikai tevékenységet nem folytathat.

Speciális feltételek: A fiatalkorú elleni büntetőeljárásban ülnökként kizárólag

* pedagógus,
* pszichológus, vagy
* a család-, gyermek- és ifjúságvédelmi szolgáltatás, gyámügyi igazgatás keretében az ellátottak gyógyítását, ápolását, foglalkoztatását, fejlesztését, ellátását, nevelését, gondozását vagy szociális segítését, a gyermek sorsának rendezését közvetlenül szolgáló, egyetemi vagy főiskolai végzettséghez kötött munkakörben dolgozó vagy korábban dolgozó személy lehet.
1. A jelölés:

A ***jelölés*** bejelentése tartalmazza a jelölőre vonatkozó adatokat (jelölő szervezet neve, címe, képviselő neve), valamint a jelölő szervezet képviselőjének aláírását.

A bírósági ülnökké/pegadógus ülnökké jelölés mintát a bíróságok honlapján is letölthetőek.

A jelölés mellé csatolandó a ***jelölt elfogadó nyilatkozata.***

A jelölt a jelölés elfogadását követően haladéktalanul, az ülnökké történő megválasztására jogosult képviselő-testület részére a bírósági ülnökök részére kiállított hatósági ***erkölcsi bizonyítvánnyal*** igazolja azt, hogy

• büntetlen előéletű

• nem áll közügyektől eltiltás hatálya alatt. (A jelöléshez ezen speciális feltételt is igazoló erkölcsi bizonyítványt kell igényelni.)

1. A jelölést az alábbi időpontig és helyszínre kell benyújtani:

A Jászberényi Járásbíróság pedagógus ülnökére történő jelölés esetében:

* A jelölés benyújtásának időpontja: **2023. április 14. (péntek)**
* A jelölés benyújtásának helyszíne: **Jászberényi Polgármesteri Hivatal**

 **Jegyzői Osztály**

(5100 Jászberény, Lehel vezér tér 18.)

A ***jelöltek megválasztásáról Jászberény Városi Önkormányzat Képviselő-testülete fog döntést hozni***, várhatóan a 2023. április 26-án tartandó rendes képviselő-testületi ülésén.

A Szolnoki Törvényszékre választandó ülnökök tekintetében:

-A jelölés benyújtásának helyszíne: **JNSZ Vármegyei Közgyűlés**

(5000 Szolnok, Kossuth Lajos út 2.)

Jelen tájékoztató mellékletét képezik a következő dokumentumok:

* az ülnök jogaira és kötelezettségeire vonatkozó tájékoztató (3. számú melléklet),
* bírósági ülnökké jelölés mintái (4/a. – 4/c. számú mellékletek),
* nyilatkozat a bírósági ülnökké jelölés elfogadásáról (5. számú melléklet).

Jászberény, 2023. március 14.

 Budai Lóránt s.k.

 polgármester